**Dragi moji sedmošolci!**

Že prejšnji teden sem vam nakazala, da bomo ta teden začeli z obravnavo zadnjega učnega sklopa pri jezikovnem pouku – to je obravnava **stavčnih členov.** Ker gre za zahtevno učno snov, si bomo pomagali z razlago s pomočjo video konference. Prvo srečanje bomo izvedli v **ponedeljek, 11. maja, ob 11.00 uri.**

**NAVODILA ZA DELO od 11. 5. do 14. 5. 2020**

**Učna snov: STAVEK; STAVČNI ČLENI, osebek, povedek (stran 81 – 91)**

**Dejavnost učencev/navodila za delo**

1. Ta teden boste spoznali pojme **stavek, stavčni členi, osebek, povedek.**

Za začetek boste rešili 1. in 2. nalogo (stran 81, 82). Naloge se navezujejo na obnovo besedila Silvija, ki ste jo obravnavali prejšnji teden. Pri teh dve nalogah se boste predvsem urili, kako se vprašati po posameznem delu povedi (pri tem uporabite svoje znanje pri obravnavi vprašalnih zaimkov, ko ste se morali vprašati po podčrtanem delu povedi). Primer:

Milena jih je povabila na piknik. 🡪 Kdo jih je povabil na piknik?

Opozorila bi vas tudi na izraz **dejanje/dogajanje** (pri obravnavi glagolov smo povedali, da je glagol beseda, ki pove, kaj kdo dela ali kaj se dogaja – izraža torej dejanje, dogajanje).

V **ponedeljek bomo imeli ob 11.00 uri video konferenco**, na kateri vam bom razložila preglednico, ki je zapisana v nadaljevanju in ki si jo boste prepisali v zvezek. Zaradi lažjega razumevanja obravnavane snovi vas prosim, **da se video srečanja vsi udeležite**.

|  |
| --- |
| **STAVEK, STAVČNI ČLENI**  **Stavek** so med seboj povezane besede, s katerimi poimenujemo posamezno dejanje ali dogajanje.  Glavni stavčni členi so: [**osebek**](https://sl.wikipedia.org/wiki/Osebek)**,**[**povedek**](https://sl.wikipedia.org/wiki/Povedek)**,**[**predmet**](https://sl.wikipedia.org/wiki/Predmet_(slovnica)) in [**prislovno določilo**](https://sl.wikipedia.org/wiki/Prislovno_dolo%C4%8Dilo). Osebek, predmet in prislovno določilo pomensko dopolnjujejo povedek ter se po njih tudi vprašamo glede na povedek. V enem stavku se lahko nahaja le en osebek in en povedek, medtem ko je lahko predmetov in prislovnih določil več.  **POVEDEK**  **Povedek** je [stavčni člen](https://sl.wikipedia.org/wiki/Stav%C4%8Dni_%C4%8Dlen), po katerem se vprašamo  ***kaj kdo dela*** oziroma ***kaj se s kom dogaja?*** (v stavku izraža dogajanje).  Zapomni si:   * povedek je najpomembnejši stavčni člen, brez njega ne moremo oblikovati stavka; * v vsakem stavku je samo en povedek; * v povedku uporabimo glagol; * podčrtamo ga z vijugasto črto ( ).   Primeri:  Mama kuha kosilo. 🡪 Kaj dela mama? **kuha** – to je povedek  Včeraj je ves dan deževalo. 🡪 Kaj se je dogajalo včeraj? **je deževalo** – to je povedek |

Da boste preverili, kako dobro razumete zapisano razlago in poznavanje povedka, rešite vaje v DZ (stran 82, 3. naloga – do naloge 11, na strani 87).

Naslednji stavčni člen, ki ga boste še spoznali ta teden, pa je osebek. Dano razlago si prepišite v zvezek.

|  |
| --- |
| **OSEBEK**  **Osebek** je eden od [stavčnih členov](https://sl.wikipedia.org/wiki/Stav%C4%8Dni_%C4%8Dlen), ki izraža vrsto dejanj oziroma nosilca stanja (pove nam, kdo ali kaj dela). Praviloma je v osebku [samostalniška beseda](https://sl.wikipedia.org/wiki/Samostalni%C5%A1ka_beseda) ali besedna zveza v[**imenovalniku**](https://sl.wikipedia.org/wiki/Sklon).  Po osebku se vprašamo z imenovalniškima vprašalnicama  ***kdo* ali *kaj*** + **povedek.**  V [stavku](https://sl.wikipedia.org/wiki/Stavek) ga označujemo s [podčrtanjem](https://sl.wikipedia.org/wiki/Pod%C4%8Drtovanje) z ravno črto (\_\_\_\_\_\_).  Primeri:  Mama kuha kosilo. 🡪 Kdo kuha? **mama** – to je osebek  ⇩ ⇩  vprašalnica za osebe povedek  Objavljena novica nas je presenetila. 🡪 Kaj je presenetilo? **objavljena novica** - osebek |

Da bi svoje razumevanje razlage preverili, nadaljujte z reševanjem vaj v DZ (naloga 12, stran 87, do naloge 18 na strani 91).

Vse nastale dileme bomo reševali tudi s pomočjo video konference, ki jo bomo od prihodnjega tedna naprej imeli enkrat tedensko, predvidoma ob ponedeljkih.

Da bi svoje poznavanje povedka in osebka še dodatni utrdili, se lotite reševanja interaktivnih vaj **(Arnes vaje slovenščina 🡪 slovenščina 6. do 9. razred 🡪 skladnja 🡪 stavčni členi 🡪 1. vaja povedek 🡪 2. vaja osebek)**

Do **četrtka**, **14. maja** rešite naloge in mi sporočite, kako uspešni ste bili pri reševanju. Napišite mi tudi, če katere naloge niste vedeli rešiti (številka naloge in stran učbenika). Poslala vam bom dodatna navodila za reševanje nalog, da boste lahko dopolnili svoje rešitve.

Želim vam uspešno delo.

S prijaznimi pozdravi,

učiteljica Breda Kerčmar